तेंदुआ शिकार करे न करे, कागजों पर बढ़ जाते हैं शिकार
मार्च आते ही महू, मानपुर और चोरल के जंगलों में तेंदुआ शिकार के मामले अचानक कागजों पर बढ़ जाते हैं। ऐसा हम नहीं कर रहे। वन विभाग के नवरतन बाग स्थित संभागीय मुख्यालय में मुआवजा हासिल करने के लिए आ रहे प्रकरण बता रहे हैं। महू सबरेंज से 60 तो मानपुर और चोरल में 50-50 मामले तेंदुआ शिकार के आए हैं। जबकि हकीकत यह है कि इन क्षेत्रों के खेत, तालाब, गांवों में जब भी तेंदुए मिले तो उनकी हालत शिकार करने लायक भी नहीं थी। ऐसे में इतने शिकार के प्रकरण आना कई सवाल खड़े कर रहा है।
महू सबरेंज से मुआवजे के लिए 60 शिकारों की जो फेहरिस्त मुआवजे के लिए भेजी गई वह सादे कागज पर हैं। इन प्रकरणों में गाय, भैंस, बैल का शिकार तेंदुए ने किया है, जबकि सामान्य तौर पर तेंदुआ इनका शिकार नहीं करता है। मुख्यालय के संलग्न अधिकारी संदीप गौतम ने इस लिस्ट को देखते ही रोक दिया। कारण यह कि मुआवजा के लिए प्रकरण को विधिवत प्रक्रिया से नहीं भेजा गया।
यह भी जान लीजिए
तेंदुआ का प्रिय शिकार कुत्ता होता है। इसके बाद वह बकरी या बछड़े का शिकार करना पसंद करता है। व्यस्क गाय, बैल, भैंस का शिकार करना उसके लिए संभव नहीं है।
यह है मुआवजे का नियम
वन्यप्राणी विशेषण डॉ. सुदेश वाघमारे के मुताबिक पालतू मवेशी का शिकार होने पर सबसे पहले संबंथित रेंज कार्यालय को सूचना दी जाती है। वनरक्षक उसका पंचनामा बनाकर फोटो लेता है। इसके बाद वेटरनरी डॉक्टरों से पोस्टमॉर्टम करवाकर प्रमाण पत्र लिया जाता है। शव पर बाघ, तेंदुए के पंजों के निशान की डॉक्टर पुष्टि करते हैं उसके बाद मुआवजे के लिए प्रकरण भेजा जाता है।
अभी किसी को भी नहीं दिया पैसा
वन संरक्षक वीके वर्मा के मुताबिक अभी केवल प्रकरण आए हैं। मुआवजे की जो प्रकिया है उसके तहत आवेदन नहीं किया गया होगा तो एक भी केस में राशि मंजूर नहीं की जाएगी।
बजट खपाने के लिए किया जाता है ऐसा
दरअसल 31 मार्च के पहले जो बजट मिलता है उसे खर्च करना होता है। खर्च नहीं होने पर यह लैप्स हो जाता है। सूत्रों की मानें तो इस बजट को खपाने के लिए शिकार के फर्जी केस बनाकर पैसा खर्च किया जाता। बाद में खाते से पैसा निकालकर अनुपात में बांट लिया जाता है। सरकार ने गाय, भैंस के मामले में 30 हजार रुपए तक मुआवजा देने का प्रावधान कर दिया है।
इस तरह बनवा लेते हैं शिकार का प्रकरण
जो बकरी, बकरा, भैंस, गाय, बैल बीमार होकर मर जाते हैं उन्हें भी जंगल में ले जाकर फेंक दिया जाता है। जंगल में कुछ दिन बाद शव खराब होने पर वन विभाग को खबर कर दी जाती है कि तेंदुए ने उनके जानवर का शिकार कर लिया। इस तरह मुआवजे का प्रकरण बनाकर पैसा निकाल लिया जाता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva